Kromowidjojo voitti Lontoossa 2016 pitkän radan Euroopan-mestaruudet 50 metrin vapaauinnissa ajalla 24,07 sekä naisten ja sekajoukkueiden 4 × 100 metrin vapaauintiviesteissä. Lisäksi hän sai hopeaa 100 metrin vapaauinnissa. Rio de Janeiron olympialaisissa 2016 hän sijoittui 100 metrin vapaauinnissa viidenneksi ja 50 metrin vapaauinnissa kuudenneksi. Saman vuoden Windsorin lyhyen radan MM-kilpailuissa hän saavutti kultaa 50 metrin vapaauinnissa ajalla 23,60, hopeaa 100 metrin vapaauinnissa sekä naisten ja sekajoukkueiden 4 × 50 metrin vapaauintiviesteissä ja pronssia naisten 4 × 100 metrin vapaauintiviestissä.